DOI: 10.14457/tu.the.2019.324
title: แผนธุรกิจสถานออกกำลังกาย INFITNITY

description: INFITNITY Fitness Studio เป็นสถานออกกำลังกายที่เปิดให้บริการยิมและคลาสออกกำลังกายแบบกลุ่ม รวมถึงให้บริการเทรนเนอร์ส่วนบุคคล ตั้งอยู่ในซอยสุขุมวิท 50 มีพื้นที่สำหรับออกกำลังกายมากกว่า 500 ตารางเมตร จุดขายของธุรกิจ คือ คลาสออกกำลังกายแบบกลุ่มที่มีเปิดให้เลือกอย่างหลากหลายมากกว่า 90 คลาสต่อสัปดาห์ โดยโปรแกรมออกกำลังกายส่วนใหญ่จะมุ่งเน้นการออกกำลังกายแบบ Functional Training ซึ่งเป็นรูปแบบการออกกำลังกายที่ได้รับความนิยมในปัจจุบัน เนื่องจากตอบโจทย์ในเรื่องของความสะดวกรวดเร็วและมีผลลัพธ์ที่มีประสิทธิภาพ นอกจากนี้ INFITNITY Fitness Studio ยังมีเปิดให้บริการยิมเพื่อให้ลูกค้าที่ต้องการออกกำลังกายด้วยตนเองได้มีตัวเลือกมากขึ้น และเทรนเนอร์ส่วนตัวสำหรับลูกค้าที่ต้องการความเป็นส่วนตัวและผลลัพธ์ที่ดีกว่า INFITNITY Fitness Studio ให้ความสำคัญในเรื่องของการผลลัพธ์การออกกำลังกายที่มีประสิทธิภาพ การบริการที่เป็นกันเอง และอุปกรณ์ออกกำลังกายที่มีมาตรฐาน เพื่อให้ลูกค้าได้สัมผัสประสบการณ์ออกกำลังกายที่ดีที่สุด จากการวิเคราะห์สภาพอุตสาหกรรมและปัจจัยในระดับมหภาค พบว่าสถานการณ์การแข่งขันภายในอุตสาหกรรมฟิตเนสเป็นไปอย่างเข้มข้น เนื่องจากมีผู้ประกอบการมากรายทั้งธุรกิจขนาดเล็ก ขนาดกลาง และขนาดใหญ่ โดยพื้นที่ที่มีการกระจุกตัวสูงที่สุด ได้แก่ กรุงเทพมหานคร ที่มีฟิตเนสเปิดให้บริการมากกว่า 300 แห่ง หรือเกือบ 40 เปอร์เซ็นต์ของฟิตเนสทั้งประเทศ ทำให้กรุงเทพมหานครเป็นพื้นที่ที่มีการแข่งขันสูงที่สุด ในส่วนมุมมองของปัจจัยมหภาคแสดงให้เห็นว่าเศรษฐกิจของประเทศในปัจจุบันอยู่ในสภาพที่ไม่ดีนักจากตัวเลข GDP ที่ไม่เติบโตไปตามคาดการณ์ อย่างไรก็ตามปัจจัยดังกล่าวไม่ได้ส่งผลใดๆต่อเทรนด์การออกกำลังกายของคนไทยที่มีแนวโน้มเพิ่มมากขึ้นอย่างต่อเนื่อง ทำให้ยังคงมีช่องว่างของตลาดให้ผู้ประกอบการสามารถที่จะเข้ามาในตลาดนี้ได้ โดยปัจจัยที่นำไปสู่ความสำเร็จ คือ การสร้างความแตกต่างและการรักษาฐานลูกค้าไว้กับแบรนด์ให้ได้เนื่องจาก INFITNITY Fitness Studio เป็นธุรกิจเปิดใหม่ การวางกลยุทธ์ทางการตลาดจึงมีวัตถุประสงค์หลักเพื่อสร้างการรับรู้ของแบรนด์ โดยมุ่งเป้าไปที่กลุ่มเป้าหมายของกิจการ ซึ่งอาศัยหรือทำงานอยู่บริเวณแนวรถไฟฟ้าบีทีเอสตั้งแต่ต้นถนนสุขุมวิทไปจนถึงสุขุมวิท-บางนา แผนการตลาดของ INFITNITY Fitness Studio มีทั้งช่องทางออนไลน์และช่องทางออฟไลน์เพื่อกระจายความหลากหลายให้ไปสู่กลุ่มเป้าหมายได้อย่างรวดเร็วและกว้างขวางที่สุด นอกจากนี้กิจการได้มีการจัดโปรโมชั่นให้กับลูกค้าในช่วงแรกของการเปิดกิจการ เพื่อจูงใจให้ลูกค้าได้ลองเข้าใช้บริการครั้งแรก อย่างไรก็ตามแผนการตลาดของกิจการจะมีความเข้มข้นเฉพาะปีแรกของการเปิดกิจการเท่านั้น เนื่องจากกิจการให้ความสำคัญกับการรักษาฐานลูกค้าที่มีอยู่แล้วเป็นหลักมากกว่าที่จะหาลูกค้าใหม่เพิ่ม ซึ่งการรักษาฐานลูกค้าเดิมให้ได้นั้น เป็นกำแพงสู่ความสำเร็จที่สำคัญที่ธุรกิจฟิตเนสในปัจจุบันหลายแห่งยังไม่สามารถทำได้กิจการ INFITNITY Fitness Studio ต้องใช้เงินลงทุนแรกเริ่ม 8 ล้านบาท ประกอบไปด้วย เงินทุนส่วนของเจ้าของ 4.5 ล้านบาท และเจ้าหนี้ 3.5 ล้านบาท ซึ่งคิดเป็นต้นทุนของกิจการเท่ากับ 13.7 เปอร์เซ็นต์ จากการประมานการณ์รายได้และค่าใช้จ่ายของกิจการพบว่า ในปีแรกของการดำเนินงาน กิจการประสบภาวะขาดทุน อย่างไรก็ตามด้วยรายได้ที่เติบโตอย่างต่อเนื่อง ส่งผลให้กิจการสามารถทำกำไรได้ในปีที่เหลือ โดยผลการประเมินความเป็นไปได้โครงการของแผนธุรกิจในระยะเวลา 5 ปี พบว่า ค่า NPV เท่ากับ 1.5 ล้านบาท ผลตอบแทนภายใน (IRR) เท่ากับ 20 เปอร์เซ็นต์ และมีระยะเวลาคืนทุนโครงการเท่ากับ 3.2 ปี ซึ่งแสดงให้เห็นว่า INFITNITY Fitness Studio มีความเป็นไปได้ในการทำธุรกิจตามเงื่อนไขทางการเงินที่ได้กำหนดไว้สำหรับแผนในอนาคตของ INFITNITY Fitness Studio คาดว่าจะขยายสาขาเพิ่มเพื่อขยายฐานลูกค้าไปยังจุดอื่น นอกจากนี้กิจการคาดว่าจะปรับปรุงโปรแกรมออกกำลังกายแบบคลาสกลุ่มให้สามารถรองรับความต้องการของลูกได้กว้างขึ้น เช่น คลาสที่เหมาะสำหรับเด็กหรือผู้สูงอายุ